Voorsitter

Ons is in groot moeilikheid.

Landbou is in groot moeilikheid.

As ons onthou wat gedurende “hard lockdown” gebeur het, kyk na wat tans gebeur en die aanwasbegroting in ag neem, dan weet ons, ons is in groot moeilikheid.

En so kan dit nie langer aangaan nie.

In dieselfde asem as wat die department sê program 3 wat met voedselsekuriteit en bystand aan boere te make het is die belangrikste van hul programme; is dit ook die program wat met die meeste (sowat R 1,8 miljard) gesny is.

As die ANC-regering werklik belanggestel het in die opheffing van opkomende boere na kommersiële boere en werklik belanggestel het in voedselsekuriteit oorhoofs, maar ook per huishouding sou hul nie daar fondse gesnoei het nie.

Die grootste probleem is nie net die ontoerykende begroting of selfs die verkeerde prioritisering te midde ‘n pandemie nie. Dit is die ongeërgdheid van die department en die regering met landbou in sy geheel wat die probleem is.

Die department is ongeërg oor die ondersteuning en bystand van landbou, want indien hul daaroor ernstig was, sou ons daadwerklike stappe gesien het om ‘n oplossing in terme van befondsing vir boere daar te stel. Ons sou gesien het dat die departement saam met Tesourie ‘n plan vir die Landbank kry of selfs (in plaas van kerm oor die Landbank wat nie aan die behoeftes van beide klein en kommersiële boere voldoen nie) weer iets soos die Landbou Kredietraad tot stand bring. Maar hul is ongeërg oor sulke vooruitgang.

Die department is ongeërg oor die toekoms van Suid-Afrika as ‘n droogte geteisterde gebied en die regering is ongeërg oor die huidige droogte, want as die regering en die department ernstig was hieroor het ons nie tot 4 Maart gewag vir die Minister van samewerkende regering om die land tot ‘n droogte rampgebied te verklaar nie. Sou ons nie onseremonieël deur die Adjunk-DG van die nasionale rampbestuursentrum ingelig gewees het van die opskorting van die droogte rampgebied nie. En sou die department nie net gepraat het nie, maar alreeds ‘n plan van aksie gehad het om boere in ons voortslepende droogtes by te staan.

Die department en die regering is ongeërg oor voedselsekuriteit.

Voorsitter, ons kan nie langer bekostig dat voedselsekuriteit en ons landbouers net lippetaal van die regering geniet nie, want lippetaal gaan nie ons huidige krisis aanspreek nie.

Verlede week gedurende die presidentiële Imbizo het die President weereens gesê dat plaasaanvalle en -moorde nie anders as enige ander misdaad of moord is nie. Agbare Minister, u moet vir die President sê dat hy verkeerd is, want dit is wel anders as ‘n gewone aanval of moord.

En die VF Plus vra weer:

Klassifisseer plaasaanvalle en -moorde tot ‘n prioriteitsmisdaad. Agbare Minister hoekom is dit vir u so moeilik om plaasaanvalle te veroordeel? Elke plaasaanval bedreig voedselsekerheid en het werksverlies tot gevolg.

Die staat kan miljarde rand aan maatskaplike toelaes bestee om vir die armstes van die arm geld te gee om te oorleef, maar as daar nie kos is om van te oorleef nie, hoe dan gemaak?

Met al hierdie faktore waarmee ons landbouers op ‘n daaglikse basis gekonfronteer word, moes hul nog te midde ‘n pandemie en sy dienooreenkomstige ondeurdagte drakoniese regulasies worstel om kos op elke Suid-Afrikaner se etenstafel te sit en tot die ekonomie by te dra.

Die tyd het aangebreek dat die ANC-regering ernstig raak oor landbou. Dat jul voorstelle en bekommernisse van opposisie partye en ander forums begin ernstig opneem. Ek onthou spesifiek my bekommernis oor veëveilings en die wettigheid daarvan gedurende vlak 5. Ek is afgemaak as belaglik en minder as ‘n week later, draai dit toe uit om ‘n werklike probleem te wees. As ons maar net ernstig was.

Aan elke boer in Suid-Afrika – bestaans, kleinskaal, opkomend en kommersieël wil die VF Plus sê: “Dankie vir jul onbaatsugtige bydrae tot hierdie land. Ons waardeer julle.”

Minster, for once be serious about agriculture. Pronounce yourself on farm murders. Lead your department to support farmers – also commercial farmers. And protect the future…

**Tammy Breedt, MP**

**FF Plus**